Magyar Dolgozók Pártja

Központi Vezetősége részére

**FELJEGYZÉS**

A Tragédia évadnyitója

Tisztelt Központi Vezetőség!

Tegnap este abban a szerencsében, vagy inkább *szerencsétlenségben* részesültem, hogy lehetőségem volt megtekinteni a Nemzeti Színházban *Az ember tragédiájá*nak ez évi premierjét.

A rendezők nem mások, mint Major Tamás, Gellért Endre és Marton Endre. Javaslom tevékenységük nyomon követését és azonnali vizsgálat indítását. Szigorú javaslatomat természetesen indokolni is tudom.

A börtöntöltelék Madách tanai teljesen ellentétesek népi demokráciánk ideológiájával. A mű még csak nem is vitatja isten létezését és mindenhatóságát!

A bibliát is igen sok helyen felhasználja, tulajdonképpen az az alapja az egész “alkotásnak”.

Láthatják tehát a tisztelt elvtársak, mennyire veszélyes ez a szerzemény, amelyet egyesek *világdrámának* hívnak, de ha mégsem győztem volna meg önöket teljesen, akkor felhívnám továbbá a figyelmüket a következő dolgokra:

* a Tragédia minden eszmét mulandónak ítél, amiből egyenesen következik, hogy kommunista ideológiánkat is annak tartja
* Athén egykori államformája, amely a Nyugat rothadó, halódó kapitalizmusának elődje volt, követendő példaként tárul elénk
* bár bemutatja, milyen álszent valójában a keresztény vallás, kivételekkel mond ellent magának
* azt sugallja, hogy egy eszme igenis változtathat a világon, akár hatalmakat is megdönthet, lázadásra sarkallva ezzel az arra esetleg hajlamos reakciósokat

Javaslom a darab teljes betiltását, ez a darab maga a *klerikális reakció*!

Amennyiben a darab betiltására nincsen lehetőség, illetve a tisztelt Központi Vezetőség mégsem ítélné eléggé indokoltnak azt, javaslom, hogy csak előre ellenőrzött és teljességgel megbízhatónak nyilvánított rendezők és színészek foglalkozhassanak vele.

A benne szereplő színészeket illetően javaslom a teljes vizsgálatot, a vizsgálat idejére pedig színházi tevékenységük teljes felfüggesztését.

Budapest, 1955. január 8.

Farkas Emese, színházkritikus elvtársnő